<classify> Waziri wa Habari, Utamaduni, Sanaa na Michezo, Nape Nnauye, amesema hayo jana bungeni wakati akihitimisha hoja ya kuomba Bunge liridhie Mkataba wa Kimataifa wa Udhibiti wa Matumizi ya Dawa na Mbinu za Kuongeza Nguvu Michezoni ikiwemo matumizi ya bangi. Kwenye michezo kuna rushwa kubwa na sisi tunaanza na rushwa katika vyama vya michezo.Viongozi wamekuwa wakiingia katika nafasi zao baada ya kutoa rushwa na baada ya uchaguzi wanafanya kazi ya kurudisha fedha zao, alisema Nape na kuomba Takukuru ishughulike na chaguzi hizo.Awali kabla ya kauli hiyo iliyofuatiwa na kuridhiwa kwa kauli moja mkataba huo, Nape aliwasilisha hoja ya kuridhiwa kwa mkataba huo na kusema Tanzania ndio nchi pekee ambayo haijaridhia mkataba huo katika nchi wanachama wa Jumuiya ya Afrika Mashariki.Alisema Tanzania ni mwanachama wa Umoja wa Mataifa, hivyo ina wajibu wa kuridhia mikataba mbalimbali inayopitishwa na taasisi za umoja huo ili kushirikiana na wanachama wengine juu ya jambo linaloonekana ni muhimu katika kuimarisha afya, amani, ustawi, usalama na maendeleo, ikiwemo mkataba huo.Kwa mujibu wa Nape, matumizi ya dawa na mbinu za kuongeza nguvu katika michezo, imekuwa tatizo kwa wanamichezo kwa kuwa michezo ni siasa, ajira na pia fahari kwa mchezaji wa nchi anayotoka. Hii inasababisha wanamichezo na baadhi ya viongozi wasio waaminifu, kuhamasika na kuhamasisha matumizi ya dawa za kuongeza nguvu michezoni ili kujipatia ushindi kwa njia isiyo halali, alisema.Alitaja madhara yatokanayo na dawa hizo kuwa ni pamoja na kupanda na kushuka kwa shinikizo la damu, kubadilika kwa maumbile ikiwemo kuota ndevu kwa wanawake na kubadilika kwa mzunguko wa hedhi.Madhara mengine kwa mujibu wa Nape, ni saratani za aina mbalimbali, kifafa, uchovu wa ubongo, kuharibika kwa mbegu za kiume na kusababisha ugumba na magonjwa mengine.Alisema matumizi ya dawa hizo, husababisha nchi kufungiwa kushiriki michezo ya kimataifa na kunyanganywa mataji yote yaliyopatikana katika mashindano mbalimbali. Manufaa ya mkataba huo, alisema ni kuwajengea wanamichezo utamaduni wa kushindana kwa haki na ari ya kujituma kwa kutegemea uwezo wao waliopewa na Mwenyezi Mungu.Mengine ni pamoja na kulinda na kuimarisha afya za wanamichezo, kupata fursa za kuhudhuria mafunzo, mikutano na vikao vya kimataifa na kushiriki katika makongamano na hata nchi kuwa mwenyeji wa mikutano mbalimbali ya maamuzi.Akiwasilisha maoni ya Kamati ya Kudumu ya Bunge ya Huduma na Maendeleo ya Jamii, mjumbe wa kamati hiyo, Mbunge wa Chemba, Juma Nkamia CCM, aliongeza madhara mengine yanayoweza kutokea kama mkataba huo hautaridhiwa.Nkamia ambaye aliomba Bunge kuridhia mkataba huo, alitaja madhara ya kiafya kuwa ni pamoja na kusababisha saratani kwa mtumiaji, kuganda kwa damu, kuharibika kwa figo na maini na kukosa usingizi.Madhara mengine kwa mujibu wa Nkamia ni mabadiliko ya kimaumbile kwa wanaume kama kuota maziwa na hata kusababisha kifo, huku akitaja kuwa kifo cha kwanza kilichosababishwa na matumizi ya dawa hizo, kilitokea Roma Italia mwaka 1886.Alitaja madhara ya kutoridhiwa kwa mkataba huo kuwa ni pamoja na kukosekana kwa vifaa vya upimaji, hali inayosababisha vipimo vya wanamichezo wa Tanzania kupelekwa Kenya au Afrika Kusini na wakati mwingine kuchelewesha majibu. Pia kukosa ufadhili wa mafunzo na misaada ya kifedha inayotolewa na Wakala Huru wa Kimataifa wa Kuzuia Matumizi ya Dawa za Kuongeza Nguvu WADA.  <topic>: michezo 